SKRIFTLIG FORESPØRGSEL P-1422/03

af Brian Crowley (UEN) til Kommissionen

(15. april 2003)

Om: Forskning og unge

Ifølge Kommissionens 2002 årsberetning om teknologisk forskning og udvikling i 2001 er der blevet registreret en betydelig forbedring af antallet af projektforslag, som er kronet med succes, men de små og mellemstore virksomheder tegner sig for mindre end en fjerdedel af deltagerne i de fire tematiske programmer.

Vil Kommissionen underrette os om følgende: Hvor mange af disse projektforslag vil sandsynligvis føre til skabelse af nye produkter, som rent faktisk kommer på markedet? Hvad er mulighederne for skabelse af arbejdspladser i forbindelse med denne forskning, og i hvilket omfang er kvinder repræsenteret i den pågældende forskning? Mener Kommissionen endvidere, at programmet har en rolle at spille, hvad angår at vække unge forskeres og potentielle forskeres interesse i skoler og videregående uddannelser, og vil den udtale sig om dette spørgsmål?

Svar afgivet på Kommissionens vegne af Philippe Busquin

(19. maj 2003)

De fleste af de forskningsaktiviteter, der nævnes i forespørgslen, er ikke afsluttede, og deres indvirkning, herunder nye produkter og jobudsigter, vil blive grundigt evalueret, når projekterne er afsluttede. En undersøgelse af indvirkningen af forskningsprojekter under det fjerde rammeprogram (1994-1998) er under udarbejdelse.

Først evalueres Fællesskabets forskningsforslag grundigt i en peer review-ordning ud fra forud fastlagte kriterier, som for det femte rammeprograms (1998-2002) vedkommende bl.a. omfatter udvikling af applikationsmarkeder og bidrag til at forbedre beskæftigelsen (http://www.cordis.lu/FP5/src/evalman.htm). Indvirkningen af forskningsprojekterne under det femte rammeprogram øges desuden gennem obligatoriske teknologiske gennemførelsesplaner, som indeholder ex ante- og ex post-information om bl.a. produkt- og proces-innovationer og øget beskæftigelse. Cordis-databaserne indeholder information om disse teknologiske gennemførelsesplaner (http://etip.cordis.lu) og forskningsresultater http://www.cordis.lu/en/src/d_012_en.htm). For forskningen under det sjette rammeprogram (2002-2006) er der lagt endnu større vægt på indvirkningen gennem de nye instrumenter, fremme af større projekter, fokus på omhyggeligt udvalgte forskningsområder og teknologier af relevans for erhvervslivet og samfundet. Der gøres en særlig indsats for at inddrage små og mellemstore virksomheder.

Der er taget hensyn til kønsaspektet i det sjette rammeprogram, også i evalueringsprocessen. Der vil under programmet blive indsamlet statistik om kvinders deltagelse, om end sådanne data ikke er systematisk til rådighed for alle forskningsprojekter under det femte rammeprogram. I 1999 satte Kommissionen et mål med 40 % kvinder i forslagsevalueringspaneler, rådgivende grupper og overvågningspaneler og også i Marie Curie-stipendierne. Der ydes støtte til en lang række aktiviteter, som fremmer kvinders deltagelse, under det sjette rammeprograms aktionslinje for videnskab og samfund, herunder fremme af kvindelige forskere i den private sektor.

På både forsknings- og uddannelsesområdet forfølger Kommissionen en lang række aktiviteter, som skal tiltrække unge forskere, bl.a. skridt i retning af at etablere et paneuropæisk initiativ for forbedret videnskabsundervisning i skolerne som led i aktionslinjen for videnskab og samfund, arbejde med medlemsstaterne om koordinerende aktioner inden for videnskabsuddannelse og om krav til benchmarking-kvalifikationer samt udarbejdelse af en meddelelse om forskerkarrierer i det europæiske forskningsrum.